ԱՄՆ-ը չի բացառում ռազմական բախում Հյուսիային Կորեայի հարցում
Հյուսիսային Կորեան արդարացնում է իր բալիստիկ հրթռի արձակումը Ճապոնիայի ուղղությամբ՝ ընդգծելով, որ դա պատասխան էր ԱՄՆ-ի ու Հարավային Կորեայի զորավարժություններին։
Չորեքշաբթի օրը Հյուսիսային Կորեայի կենտրոնական լրատվական գործակալությունը մեջբերել է երկրի առաջնորդ Կիմ Չեն Ունի խոսքերը, ըստ որի, վերջին հրթիռի արձակումը նման էր իրական պատերազմի եւ կարող է դիտարկվել որպես Հյուսիսային Կորեայի ռազմական գործողությունների առաջին քայլ խաղաղօվկիանոսային տարածաշրջանում և Գուամի ուղղությամբ: Ճապոնիայի վարչապետ Շինզո Աբեն և Հարավային Կորեայի նախագահ Մուն Ջային հեռախոսազրույցի ընթացքում եկել են համաձայնության, որ անհրաժեշտ է ուժեղացնել ճնշումը Հյուսիսային Կորեայի նկատմամբ՝ վերջինիս բանակցությունների սեղան վերադարձնելու համար: ՄԱԿ-ի Անվտանգության խորհրդի բոլոր 15 երկրները ևս դատապարտել են հրթիռի արձակումը և ընդունել հայտարարություն այդ կապակցությամբ: «Կարծում եմ, որ դա ուժեղ հայտարարություն էր, որն ընդունվել է միաձայն: Դա ուղերձ է Հյուսիսային Կորեային»,- ասում է ՄԱԿ-ում Ճապոնիայի դեսպանը: ՄԱԿ-ում ԱՄՆ-ի դեսպան Նիկի Հեյլին իր հերթին կոչ է անում այլ երկրներին ևս դատապարտել Հյուսիսային Կորեայի գործողությունները: «Մենք կոչ ենք անում բոլոր երկրներին ամբողջապես և անմիջապես իրականացնել Անվտանգության խորհրդի բանաձևի պահանջներն ընդդեմ Հյուսիսային Կորեայի: Աշխարհը միավորված է ընդդեմ Հյուսիսային Կորեայի, դրա մեջ կասկած չկա: Հյուսիսային Կորեան պետք է ընկալի այն վտանգավոր իրավիճակը, որի մեջ նրանք հայտնվել են: Ինչպես ԱՄՆ-ը, այնպես էլ ամբողջ աշխարհը թույլ չի տա նրանց շարունակել անօրինականությունը»,- նշել է դեսպան Հեյլին: Նախագահ Դոնալդ Թրամփի հայտարարությունում ասված է, որ քննարկվում են հակազդման բոլոր տարբերակները: Չինաստանը, միանալով Հյուսիսային Կորեայի դատապարտմանը, միևնույն ժամանակ կոչ է անում զերծ մնալ հրահրիչ գործողություններից: Չինաստանը նաև կոչ է արել միասնական ջանքերով ապահովել խաղաղություն և անվտանգություն կորեական թերակղզում: Ռուսաստանի ու Չինաստանի դեսպանները ընդգծել են, որ խնդիրը չունի ռազմական լուծման տարբերակ: